Alexander, Davids klou vas by Saru | Netwerk24
Alexander, Davids klou vas by Saru
Deur Stephen Nell 06 April 2018 22:00
Mark AlexanderFoto: Gallo Images
Lindsay Mould van die Vrystaat en die Mpumalanga Rugbyunie se Hein Mentz is die nuwe besems op die Suid-Afrikaanse Rugbyunie (Saru) se uitvoerende raad.
Die pogings om Mark Alexander en Francois Davids – onderskeidelik die president en adjunkpresident – uit die kussings te lig, het egter op Vrydag se jaarvergadering in Nuweland, Kaapstad, misluk.
In die stryd om die hoogste pos het 'n oorweldigende meerderheid van die 12 provinsiale unies wat stemgeregtig was, vir Alexander bo die Luiperds Rugbyunie se André May verkies.
Davids het die Griffons se dr. Jan Marais getroef.
Mentz en Mould vervang vir Vivian Lottering en Boet Fick as bykomende lede.
Die unies was ook behoudend toe dit by mosies vir wysigings aan Saru se grondwet kom.
Seker die grootste skok was dat die grondwetlike wysiging om 'n derde afgevaardigde na Wêreldrugby te stuur in die stof gebyt het. Dit sou vir Saru vroueverteenwoordiging en 'n ekstra stem by Wêreldrugby gegee het.
Lindsay MouldFoto: Gallo Images
Mentz het kapsie gemaak dat die korrekte prosedure nie gevolg is deur die mosie ter tafel te lê nie. Van die unies het eers vroeër vandeesweek daarvan te hore gekom. Saru se grondwet vereis dat 60 dae se kennis gegee moet word.
Van die ander unies was ook bekommerd oor prosedure en die uiteinde is dat dit uitgestel is sodat die korrekte prosedure gevolg kan word.
Die Blou Bulle het vir die tweede jaar agtereenvolgens 'n mosie onttrek wat die grondwet sou wysig sodat buitepartye 'n aandeel van 100% in unies se sakevleuels kan bekom. Tans is die maksimum 'n aandeel van 74%.
Nietemin is 'n moontlikheid van 'n grondwetlike wysiging in daardie verband nie van die baan nie. Saru se uitvoerende raad werk aan 'n soortgelyke mosie wat in die komende maande ter tafel gelê kan word.
Soos verwag, was Saru se benarde finansiële posisie 'n druk besprekingspunt.
Daar is onder meer kommer uitgespreek oor die bedrag van sowat R90 miljoen wat betaal is aan Myplayers vir die beeldregte van Suid-Afrika se beroepspelers.
Ook die gevierde rugbymuseum in die V&A Waterfront gaan dalk in die stof moet byt om geld te kan bespaar.
Alexander het ná die vergadering gesê daar sal met moontlike kommersiële vennote en die regering oor die museum se toekoms gepraat word.
"Die laaste ding wat ons wil doen, is om die museum se deure te sluit, maar as die las te erg raak, sal ons moet."
Oor sy herverkiesing sê Alexander Saru het onder hom met 'n proses begin om op die regte koers te kom en hy wil dit enduit neem.
"As daar nou nuwe ampsdraers was, sou ons als verloor het wat reeds in plek gesit is. Ek dink ons het die skip omgedraai. Ons het goeie borge bygekry," sê hy.